บลจ.วรรณ ออกกองทุนพันธบัตรเกาหลี
บลจ.วรรณ&nbsp; เปิดขายกองทุนใหม่ ลงทุนพันธบัตรเกาหลี อายุ 5-7 เดือน คาดผลตอบแทน 2.0% ต่อปี
2 พ.ย. 2553

บลจ.วรรณ  เปิดขายกองทุนใหม่ ลงทุนพันธบัตรเกาหลี อายุ 5-7 เดือน คาดผลตอบแทน 2.0% ต่อปี
นายมนรัฐ ผดุงสิทธิ์ กรรมการผู้จัดการ บริษัทหลักทรัพย์จัดการกองทุนรวม (บลจ.) วรรณ  เปิดเผยว่า บลจ.วรรณ จะเปิดเสนอขายหน่วยลงทุนครั้งแรกของกองทุนเปิด วรรณ ไฟแนนเชียล อินสตรูเมนท์ 6M/2 (1FIN6M/2) ระหว่างวันที่ 2-9 พ.ย.53 เป็นทางเลือกให้กับผู้ลงทุนที่ต้องการเพิ่มโอกาสรับผลตอบแทนที่สูงกว่าการลงทุนในพันธบัตรในประเทศหรือต่างประเทศ 
กองทุน 1FIN6M/2 อาจจะลงทุนในพันธบัตรธนาคารแห่งชาติประเทศเกาหลีใต้ หรือตั๋วแลกเงินหรือพันธบัตรรัฐบาลไทยขึ้นกับสถานการณ์ของตลาดตราสารหนี้ของแต่ละประเทศ ณ เวลานั้น นอกจากนี้ ยังลงทุนใน Credit Link Note (CLN) ไม่เกิน 25% และตั๋วแลกเงินของบริษัท.เอเซียเสริมกิจลีสซิ่ง อีก 25% ด้วยเงินลงทุนเริ่มต้น 10,000 บาท
กองทุนจะลงทุนในสัญญาซื้อขายล่วงหน้าเพื่อป้องกันความเสี่ยงด้านอัตราแลกเปลี่ยนเงินตราต่างประเทศ แต่ในบางรอบการลงทุนกองทุนอาจจะไม่ลงทุนในสัญญาซื้อขายล่วงหน้าเพื่อป้องกันความเสี่ยงด้านอัตราแลกเปลี่ยนเงินตราต่างประเทศก็ได้ หากเห็นว่าจะเกิดผลประโยชน์สูงสุดแก่ผู้ลงทุน โดยการลงทุนในรอบนี้มีอายุประมาณ 6 เดือน 
นายมนรัฐ กล่าวว่าปัจจุบันอัตราดอกเบี้ยเงินฝากประจำ 6 เดือนของธนาคารพาณิชย์ใหญ่ 3 แห่งของไทย อยู่ที่ 1.00-1.25% และกองทุนที่ลงทุนในพันธบัตรในประเทศอายุ 6 เดือน ได้รับผลตอบแทนประมาณ 1.75-1.80%. โดยกองทุนที่เสนอขายนี้คาดผลตอบแทนจากการลงทุนหลังจากหักค่าใช้จ่ายประมาณ 2.0% ต่อปี 
ทั้งนี้ การที่กองทุน เพิ่มสัดส่วนการลงทุนใน CLN นั้น จะสามารถช่วยในการเพิ่มอัตราผลตอบแทนของกองทุนให้สูงขึ้น โดย CLN ที่จะลงทุนนี้ ออกโดยธนาคารซิตี้แบงก์ เอ็น เอ สาขากรุงเทพมหานคร ซึ่งได้รับการจัดอันดับความน่าเชื่อถือ A+ จาก Fitch Rating และมีการจ่ายผลตอบแทนอ้างอิงกับความเสี่ยงด้านเครดิตของตราสารหนี้ของบริษัท อีชี่ บาย ซึ่งได้รับการจัดอันดับความน่าเชื่อถือที่ A จาก Fitch Rating และค้ำประกันโดยบริษัท ACOM ประเทศญี่ปุ่น ทำให้ได้รับอัตราผลตอบแทนที่สูงกว่าหุ้นกู้เอกชนอื่นที่มีอันดับความน่าเชื่อถือในระดับเดียวกัน